CELEX: 62008TN0362
Language: fi
Date: 2008-08-28 00:00:00
Title: Asia T-362/08: Kanne 28.8.2008 — IFAW Internationaler Tiershutz-Fonds v. komissio

22.11.2008   
            
            
               FI
            
            
               Euroopan unionin virallinen lehti
            
            
               C 301/42
            
         Kanne 28.8.2008 — IFAW Internationaler Tiershutz-Fonds v. komissio
   (Asia T-362/08)
   (2008/C 301/72)
   Oikeudenkäyntikieli: englanti
   Asianosaiset
   
      Kantaja: IFAW Internationaler Tiershutz-Fonds gGmbH (Hampuri, Saksa) (edustajat: asianajajat S. Crosby ja S. Santoro)
   
      Vastaaja: Euroopan yhteisöjen komissio
   Vaatimukset
   
               —
            
            
               komissio on velvoitettava esittämään tuomioistuimelle Saksan liittokansleri Schröderin 15.3.2000 päivätty kirje komission puheenjohtaja Prodille
            
         
               —
            
            
               on katsottava, että riidanalainen päätös on oikeudellisesti virheellinen ja että siihen liittyy ilmeisiä arviointivirheitä, ja se on näin ollen kumottava
            
         
               —
            
            
               komissio on velvoitettava korvaamaan kantajan oikeudenkäyntikulut ensimmäisen oikeusasteen tuomioistuimen työjärjestyksen 87 artiklan mukaisesti.
            
         Oikeudelliset perusteet ja pääasialliset perustelut
   Yhteisöjen tuomioistuin kumosi asiassa C-64/05 P (1)18.12.2007 antamallaan tuomiolla ensimmäisen oikeusasteen tuomioistuimen asiassa T-168/02, IFAW Internationaler Tierschutz-Fonds vastaan komissio, 30.11.2004 antaman tuomion (Kok. 2004, s. 1435), jolla kumottiin komission 26.3.2002 tekemä päätös evätä kantajalta oikeus tutustua tämän 20.12.2001 tekemässä hakemuksessa mainitsemiin asiakirjoihin, jotka koskivat Hampurin Elben alueen (luonnonsuojelualue), jota suojellaan neuvoston direktiivillä 92/43/ETY (2) perustetulla Natura 2000 -järjestelmällä, luokittelun poistamista olemassa olevan Daimler Chrysler Aerospace GmbH:n tehtaan laajentamiseksi Airbus A3XX:n lopullista kokoamista varten. Tämän seurauksena ja yhteisöjen tuomioistuimen valituksesta antaman tuomion valossa kantaja uudisti 13.2.2008 päivätyllä kirjeellä pyyntönsä saada tutustua kyseessä oleviin asiakirjoihin, ja se teki 29.4.2008 uudistetun hakemuksen asetuksen (EY) N:o 1049/2001 (3) 7 artiklan 4 kohdan perusteella.
   Esillä olevalla kanteella kantaja vaatii EY 230 artiklan mukaisesti komission 19.6.2008 tekemän päätöksen hyväksyä osittain sen pyyntö ja kieltäytyä myöntämästä oikeutta tutustua yhteen asiakirjoista, joihin kantaja pyysi saada tutustua Euroopan parlamentin ja neuvoston asetuksen (EY) N:o 1049/2001 nojalla, kumoamista.
   Kantaja väittää, että komissio teki oikeudellisen virheen, kun se sovelsi asetuksen (EY) N:o 1049/2001 4 artiklan 1 kohdan a alakohdan kolmatta luetelmakohtaa täysin EU:n sisäiseen suhteeseen. Kantaja väittää lisäksi, että komissio teki ilmeisen oikeudellisen virheen, kun se katsoi, että Schröderin kirjeen sisältö oli siinä määrin luottamuksellinen, että tietojen antaminen siitä vaarantaisi Saksan ja muiden EU:n jäsenvaltioiden talouspolitiikan. Kantaja väittää edelleen, että komissio teki ilmeisiä arviointivirheitä, kun se katsoi, että tietojen antaminen kirjeestä vaarantaisi päätöksentekomenettelyn, ja kun se ei katsonut, että yleinen etu oli tärkeämpi kuin sen päätöksentekomenettelyn luottamuksellisuus.
   
      (1)  Asia C-64/05 P, Ruotsin kuningaskunta v. komissio, tuomio 18.12.2007 (Kok. 2007, s. 11389).
   
      (2)  Luontotyyppien sekä luonnonvaraisen eläimistön ja kasviston suojelusta 21.5.1992 annettu neuvoston direktiivi 92/43/ETY (EYVL L 206, s. 7).
   
      (3)  Euroopan parlamentin, neuvoston ja komission asiakirjojen saamisesta yleisön tutustuttavaksi 30.5.2001 tehty Euroopan parlamentin ja neuvoston asetus (EY) N:o 1049/2001 (EYVL L 145, s. 43).